挽齊齋倪尚書
作者：劉宰
朝代：宋

paragraphs: 南山有孤松，屹立幾尋丈。
雪根雨露滋，藤蘿巧相傍。
高柯撐青空，落落不可上。
遼東白鶴歸，城郭固無恙。
饑烏拾餘粒，巢燕倚飛幌。
芝田杳何許，鼓翮超蓬閬。
尚書千載人，餘子豈輩行。
方時鄙俗學，制行多矯亢。
我獨道其常，曰彼非至當。
世事有翻覆，陰陽日消長。
誰其倡攻僞，欲使盡一網。
我獨持其平，要辨直與枉。
前瞻豈尚同，後顧亦非黨。
介然兩不合，蘭佩拂千嶂。
惟皇思建極，正直首延訪。
幾趨鑾禁直，屢侍金華講。
三黜柳士師，一念齊得喪。
歲晚復來歸，舊德世所仰。
文昌豈不貴，台星連兩掌。
貞元朝士少，正始遺風蕩。
淹留感時事，去去得初尚。
湖光浮醆斚，巖花開步障。
意行無物累，靜寄絕塵想。
寥寥香山翁，勝處畧相倣。
雖臨大化盡，不改葵藿向。
遺奏手自書，治忽猶指掌。
內欲八柄專，外欲四聰廣。
國本欲先定，以繫四海望。
國勢欲自强，不受夷虜誑。
於今一開卷，星斗照穹壤。
奄奄氣將微，耿耿神愈王。
更爲一夕留，泰然須昧爽。
庶幾華封祝，不使臣子曠。
從容有如此，此豈智力强。
平生剛大氣，胸次妙沖養。
我生不及門，知敬如達巷。
九京不可作，千古恨悢悢。